Likumprojekts

**Grozījumi Mobilizācijas likumā**

Izdarīt Mobilizācijas likumā (Latvijas Republikas Saeimas un Ministru Kabineta Ziņotājs, 2002, 14. nr., Latvijas Vēstnesis, 2003, 168. nr.; 2005, 90.nr.; 2005, 83. nr.; 2007, 180.nr.; 2010, 157.nr.)

1. Papildināt 1. pantu ar 4., 5., un 6. punktu šādā redakcijā:

“4) aizsardzības industrija – komersanti un zinātniskās institūcijas, kas veic militāru vai divējāda lietojuma tehnoloģiju vai produktu izstrādi, ražošanu, pilnveidošanu, uzglabāšanu, pārvadāšanu, tehnisko apkalpošanu, remontu vai utilizāciju, kā arī sniedz ar šīm darbībām saistītus pakalpojumus;

5) aizsardzības industrijas attīstības atbalsts – mērķtiecīgi plānotu un organizētu nacionāla un starptautiska līmeņa attīstības atbalsta pasākumu kopums, kuri tiek realizēti mobilizācijas resursu bāzes paplašināšanai un kuri aizsardzības industrijas ietvaros ir attiecināmi uz tādām aktivitātēm kā lietišķā pētniecība, zināšanu pārnese, jaunu tehnoloģiju vai produktu izstrāde, testēšana un ieviešana ražošanā, kā arī eksportspējas, starptautiskās sadarbības un atpazīstamības veicināšana;

6) piegāžu drošība – piegāžu garantijas attiecībā uz Nacionālajiem bruņotajiem spēkiem nepieciešamu materiāltehnisko līdzekļu vai pakalpojumu piegādi, kuru ietvaros maksimāli iespējamā apjomā tiek mazinātas trešo pušu iejaukšanās iespējas, un kas ir nepieciešamas, lai nodrošinātu šajā likumā, Nacionālo bruņoto spēku likumā, Nacionālās drošības likumā, citos saistošos nacionālajos normatīvos vai Latvijas Republikas starptautisko saistību ietvaros Nacionālajiem bruņotajiem spēkiem noteikto uzdevumu izpildi.”

1. Izteikt 2. pantu šādā redakcijā:

“**2. Likuma mērķis:**

Likuma mērķis ir:

 1) noteikt tiesiskos un organizatoriskos pamatus Nacionālo bruņoto spēku un valsts civilās aizsardzības sistēmas mobilizācijas sagatavošanai un īstenošanai, valsts un pašvaldību institūciju, privāto tiesību juridisko personu, kā arī fizisko personu pienākumus un atbildību mobilizācijas jautājumos;

2) veicināt mērķtiecīgu un koordinētu mobilizācijas resursu bāzes paplašināšanu, kā arī Nacionālo bruņoto spēku uzdevumu izpildei nepieciešamo materiāltehnisko līdzekļu un pakalpojumu piegāžu drošību, sekmējot atbilstošas nacionālās aizsardzības industrijas attīstību.”

1. Papildināt 3. pantu ar ceturto daļu šādā redakcijā:

"(4) Ministru kabinets var pieņemt lēmumu par zemessargu un rezerves karavīru mobilizāciju Nacionālās drošības likuma 23.panta astotajā daļā paredzētajā gadījumā un kārtībā."

1. Izteikt 4.panta otrās daļas 12.punktu šādā redakcijā:

“12) starptautisko sadarbību mobilizācijas un plānošanas sagatavošanas, kā arī aizsardzības industrijas attīstības atbalsta jautājumos;”

5. Papildināt 4.panta otro daļu ar 13., 14., un 15. punktu šādā redakcijā:

“13) aizsardzības industrijas attīstības atbalsta politikas izstrādi;

14) aizsardzības industrijas attīstības atbalsta reglamentējošo normatīvo aktu izstrādi;

15) aizsardzības industrijas attīstības atbalsta instrumentu sagatavošanu un īstenošanu.”

1. Izteikt III nodaļas nosaukumu šādā redakcijā:

**“III nodaļa**

**Mobilizācijas un aizsardzības industrijas attīstības atbalsta plānošanas, sagatavošanas un īstenošanas reglamentēšana, valsts un pašvaldību institūciju kompetence mobilizācijas jautājumos”**

1. 9 pantā:

izteikt panta nosaukumu šādā redakcijā:

“**9.pants. Mobilizācijas un aizsardzības industrijas attīstības atbalsta plānošanas, sagatavošanas un īstenošanas reglamentēšana**

izteikt panta ievaddaļu šādā redakcijā:

“Lai reglamentētu mobilizācijas un aizsardzības industrijas attīstības atbalsta plānošanu, sagatavošanu un īstenošanu, Ministru kabinets izdod šādus noteikumus:”

papildināt pantu ar 14. un 15.punktu šādā redakcijā:

“14) par kārtību, kādā Aizsardzības ministrija īsteno projektu konkursus militāru vai divējāda pielietojuma produktu attīstības atbalstam, nosakot:

a) granta projektu sagatavošanas un izsludināšanas kārtību;

b) kārtību projektu iesniegumu izvērtēšanai un lēmumu pieņemšanai par konkursu uzvarētājiem;

c) kārtību atbalsta piešķiršanai un kontroles nodrošināšanai attiecībā uz sniegtā atbalsts izmantošanu atbilstoši tam paredzētajiem mērķiem;

15) par kārtību, kādā Aizsardzības ministrija iznomā mantu aizsardzības industrijas attīstības atbalstam, nosakot:

a) Aizsardzības ministrijas valdījumā esošas mantas iznomāšanas kārtību Latvijā reģistrētiem komersantiem vai zinātniskām institūcijām tādu Latvijā radītu preču (vai to prototipu) ražošanai vai testēšanai, kuras ir uzskatāmas par militārām vai divējāda lietojuma precēm;

b) industrijas attīstības atbalsta ietvaros iznomātās Aizsardzības ministrijas mantas nomas maksas noteikšanas metodiku un izņēmumus;

c) atsevišķus nomas līgumā ietveramus tipveida nosacījumus;

d) Aizsardzības ministrijas valdījumā esošas mantas nomas darījumā iesaistīto pušu tiesības un pienākumus.”

1. Papildināt likumu ar 10.**1** pantu šādā redakcijā:

“**10.1 pants. Sadarbība ar aizsardzības industrijas organizācijām**

(1) Aizsardzības ministrija, izstrādājot un īstenojot aizsardzības industrijas attīstības atbalsta politiku, konsultējas ar Latvijas Drošības un aizsardzības industriju federāciju.

(2) Latvijas Drošības un aizsardzības industriju federācijas pārstāvim, kurš ir Latvijas Republikas pilsonis un kuru Latvijas Drošības un aizsardzības industriju federācija ir deleģējusi sadarbībai ar Aizsardzības ministriju, var izsniegt trešās kategorijas atļauju pieejai konfidenciāliem valsts noslēpuma objektiem vai otrās kategorijas speciālo atļauju pieejai slepeniem valsts noslēpuma objektiem, ja Aizsardzības ministrija ir konstatējusi šādu nepieciešamību. Speciālo atļauju izsniedz atbilstoši likumā Par valsts noslēpumu noteiktajai kārtībai.”

1. Izteikt 13.pantu šādā redakcijā:

“**13.pants. Pilsoņu iesaukšana aktīvajā dienestā**.

Latvijas pilsoņus – zemessargus, rezerves karavīrus un rezervistus – iesauc aktīvajā dienestā mobilizācijas gadījumā saskaņā ar Militārā dienesta likumu Ministru kabineta noteiktajā kārtībā.”

Aizsardzības ministrs R. Bergmanis

Vīza:

valsts sekretārs J. Garisons

713

25.09.2018

M.Mežulis

67335166, Martins.Mezulis@mod.gov.lv

O.Nikers

67335258, Olevs.Nikers@mod.gov.lv